વાવનાં પગથિયાં ઘણી લંબાઈ સુધીનાં તેમ જ પહોળાઈમાં સાંકડાં હોવાથી બાજુની દીવાલો અને પગથિયાંને રક્ષણ આપવા જમીન ઉપર મંડપ ફૂટ અને વચ્ચેનું ફ્રેમવર્ક કરવામાં આવેલું છે. પાંચમા ફૂટની પૂર્વ બાજુએ નીચે સુધી જવાની ગોળાકાર નિસરણી મૂકવામાં આવેલી છે. ફૂટની નીચે પગથિયામાં પરથાળ કે ચોક છે, જેની ચારે તરફ ચાર થાંભલાથી ટેકો અપાયેલો છે. પ્રવેશ ચોકની ઉપર બંધાયેલો પથ્થરનો મંડપ અર્ધગોળાકાર ડોમ આકારનો છે, જેને 12 થાંભલાઓનો ટેકો મળેલો છે. જોકે અર્ધગોળાકાર ડોમનું બાંધકામ તૂટી ગયેલું છે. આ પ્રકારનો પ્રવેશ અમદાવાદની દાદા હરિરની વાવમાં પણ જોવા મળે છે. વાવના કૂવાની પાણી ખેંચવાની અને સંગ્રહ કરવાની પદ્ધતિ હજી યથાવત્ જળવાયેલી છે, જેનો હજી પણ ઉપયોગ થઈ રહ્યો છે. કૂવાની ઉપર પાણી વહેવડાવવાની એક સાંકડી ચેનલ બનાવાઈ છે, જે બાજુના ખાડામાં પાણીનો સંગ્રહ કરે છે. આ ચેનલના પથ્થર ઉપર હાથીની કોતરણી જોવા મળે છે. વાવના પ્રવેશ મંડપના થાંભલા ઉપર કોતરણી જોઈ શકાય છે.